Komisijos reglamentas (EEB) Nr. 2187/86
1986 m. liepos 11 d.
septintą kartą iš dalies keičiantis Reglamentą (EEB) Nr. 1842/81 dėl konkrečių kompensacijų mokėjimo už javus, eksportuojamus tam tikrų spiritinių gėrimų pavidalu, datų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro javų rinkos organizavimo [1] su paskutiniais pakeitimais, padarytais Reglamentu (EEB) Nr. 1579/86 [2], ypač į jo 16 straipsnio 6 dalį,
atsižvelgdama į 1981 m. balandžio 28 d. Tarybos reglamentą (EEB) Nr. 1188/81, nustatantį bendrąsias kompensacijų mokėjimo už javus, eksportuojamus tam tikrų spiritinių gėrimų pavidalu, taisykles ir kriterijus tokių kompensacijų dydžiui nustatyti ir iš dalies keičiantis Reglamentą (EEB) Nr. 3035/80 dėl tam tikrų produktų, nenumatytų Sutarties II priede [3], ypač į jo 12 straipsnį,
kadangi Komisijos reglamentas (EEB) Nr. 1842/81 [4], su paskutiniais pakeitimais, padarytais Reglamentu (EEB) Nr. 1981/83 [5] nustato išsamias kompensacijų mokėjimo taisykles, jei grūdai eksportuojami tam tikrų spiritinių gėrimų pavidalu;
kadangi Reglamentu (EEB) Nr. 1579/86 pakeitus grūdų sektoriaus prekybinių metų datas, turi būti suderintos valstybių narių koeficientų nustatymo datos ir koeficientų galiojimo laikotarpis bei konkrečios datos, kada valstybės narės turi apie tai pranešti;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1842/81 iš dalies keičiamas taip:
1) 9 straipsnis pakeičiamas taip:
"9 straipsnis
Reglamento (EEB) Nr. 1188/81 3 straipsnio 1 dalyje nurodytas koeficientas nustatomas kiekvienais metais iki liepos 1 d.
Jis galioja nuo tos dienos iki kitų metų birželio 30 d.
Koeficientas nustatomas remiantis informacija, kurią valstybės narės pateikia už laikotarpį nuo ankstesnių metų sausio 1 d. iki gruodžio 31 d.";
2) 16 straipsnio 2 dalyje data "liepos 16 d." pakeičiama "birželio 16 d."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1986 m. liepos 11 d.